Euroopa Parlamendi resolutsioon,

5. mai 2010,

tähelepanekutega, mis on Euroopa Liidu 2008. aasta üldeelarve täitmisele heakskiidu andmist käsitleva otsuse lahutamatu osa, VII jagu – Regioonide Komitee

EUROOPA PARLAMENT,

võttes arvesse Euroopa Liidu 2008. aasta üldeelarvet [1];

võttes arvesse Euroopa ühenduste 2008. aasta lõplikku raamatupidamise aastaaruannet – I köide (C7-0178/2009) [2];

võttes arvesse Regioonide Komitee aastaaruannet eelarve täitmisele heakskiitu andvale asutusele 2008. aastal läbi viidud siseauditite kohta;

võttes arvesse kontrollikoja aastaaruannet 2008. aasta eelarve täitmise kohta koos institutsioonide vastustega [3];

võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamisaruannete usaldatavust ja nende aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning ELi toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0082/2010),

A. arvestades, et "kodanikel on õigus teada, kuidas nende tasutavaid makse kulutatakse ning kuidas poliitilistele institutsioonidele usaldatud võimu kasutatakse" [6],

1. märgib, et 2008. aastal olid Regioonide Komitee kulukohustuste assigneeringud kokku 93 miljonit eurot (2007. aastal oli see summa 68,6 miljonit eurot, 2006. aastal 74,4 miljonit eurot) ning assigneeringute kasutusmäär 86,87 % [7] jäi alla teiste institutsioonide keskmise;

2. võtab teadmiseks, et kontrollikoda märkis oma aastaaruandes, et Regioonide Komitee osas ei andnud audit alust olulisteks tähelepanekuteks;

3. tunneb heameelt selle üle, et Regioonide Komitee ning Euroopa Majandus- ja Sotsiaalkomitee täidavad ajavahemikuks 2008–2014 sõlmitud halduskoostöö lepingut ning kutsub Regioonide Komiteed ning Euroopa Majandus- ja Sotsiaalkomiteed üles teavitama sellest, kuidas nad on saavutanud edu oma sisekontrollistandardite ja ühistalitustega seotud asjakohaste finantsmenetluste ühtlustamisel; võtab teadmiseks vastastikku rahuldava lahenduse, mille kohaselt ühistalituste kontrollivastutus on jaotatud emma-kumma komitee vastutava eelarvevahendite käsutaja "algupära" alusel;

4. tuletab meelde, et halduskoostöölepingust tulenev eraldamine ei tohiks mõjutada eelarvet, ning ootab 2011. aastal teostatavat lepingu vahehindamist ja selle osana Regioonide Komitee ning Euroopa Majandus- ja Sotsiaalkomitee ühist analüüsi;

5. on rahul Regioonide Komitee ning Euroopa Majandus- ja Sotsiaalkomitee ühiselt teostatud minikoostöölepingu hindamise tulemustega eraldamisest mõjutatud valdkondades, eelkõige nende järeldustega, et uus haldusstruktuur on parandanud komiteede vahelist halduskoostööd, eraldatud teenuste kvaliteet on säilinud ja nende tõhusus paranenud ning täiendavaid eelarvevahendeid ei ole vaja läinud; võtab samuti teadmiseks järelduse, et tulevikus oleks vaja parandada mõningaid koostööga seotud praktilisi aspekte;

6. suhtub positiivselt Regioonide Komitee tegevusse infotehnoloogiliste süsteemide valdkonnas institutsioonidevahelise koostöö raames, eelkõige Regioonide Komitee ning Euroopa Majandus- ja Sotsiaalkomitee läbirääkimistesse komisjoniga personalihaldussüsteemi Sysper2 kasutamise üle;

7. tunneb heameelt paranduste üle, mida praegu tehakse Regioonide Komitee sisekontrolli valdkonnas ja eelkõige selle üle, et vaadatakse läbi peamised haldus-, tegevus- ja finantsmenetlused, koostatakse personalile kutse-eetika ja lojaalsuse suunised, sealhulgas huvide konfliktiga seotud enesehindamise kontrollnimekiri, tehakse parandusi Regioonide Komitee personali ülesannete ja vastutusala teatmikku ning viiakse läbi 2008. aasta eelarveaasta järelkontroll kõikides Regioonide Komitee teenistustes;

8. võtab teadmiseks, et 2008. aastal tehtud riskianalüüs tõi välja kaks probleemset valdkonda: esiteks organisatsioonilise struktuuri skeemi muutustest tulenevad probleemid ja Regioonide Komitee ning Euroopa Majandus- ja Sotsiaalkomitee vahelise uue koostöölepingu tagajärjed, kui kohandamisperiood veel kestab, ja teiseks personaliga seotud probleemid, mis tulenevad liiga ulatuslikust tööalasest rotatsioonist, keerulistest ja pikkadest töölevõtumenetlustest ning ebapiisavast koolitusest; ootab, et nende probleemide käsitlemist jätkatakse Regioonide Komitee järgmises iga-aastases tegevusaruandes;

9. võtab teadmiseks, et siseauditi talitus viis läbi lähetuskulude ja välisuuringute auditid, mille abil sai testida sisest kontrollikeskkonda, ja samuti töötasude ülekannete (teine järelaudit), sisekontrollistandardite (esimene järelaudit) ja finantsprotsesside adekvaatsuse järelauditid;

10. tunneb heameelt võetud järelmeetmete üle seoses Euroopa Parlamendi varasemate eelarve täitmisele heakskiidu andmise otsustega, eelkõige seoses parlamendi tähelepanekutega OLAFi aruande kohta, ja selle üle, et korraldati kaalutud palgaülekannete haldusuurimine, mille alusel on kõik asjaomaste ametnike alusetult saadud summad tagasi makstud, algatatud distsiplinaarmenetlused ja siseaudiitori soovitused on täidetud või täitmisel;

11. tunneb samuti heameelt oma teenistuste juhtimis- ja kontrollisüsteemi järelmeetmete üle, mille alusel saab kinnitada, et juba mitu aastat, sealhulgas 2008. aastal, on tehtud valimismeetodil põhinevaid iga-aastaseid järelkontrolle, ja tunneb heameelt Euroopa Majandus- ja Sotsiaalkomitee ja Regioonide Komitee ühisteenistuste juhtimis- ja kontrollisüsteemi järelkontrolli üle, mis näitas, et teenistuste eraldamine on parandanud mõlema komitee juhtimis- ja kontrollisüsteeme, millega tagatakse, et üks komiteedest vastutab alati täielikult ühe individuaalse kulupunkti eest, mis tagab täieliku finants- ja tegevusvastutuse;

12. nõuab, et Regioonide Komitee liikmed deklareeriksid oma majanduslikud huvid ja avaldaksid asjakohase teabe deklareeritava kutsetegevuse ja tasustatavate ametikohtade või tegevuste kohta eriti seetõttu, et Regioonide Komitee liikmetel on valimistel saadud mandaat või nad kannavad poliitilist vastutust valitud kogu ees;

13. kiidab Regioonide Komiteed iga-aastase tegevusaruande kvaliteedi eest ning tunneb heameelt, et aruandesse on lisatud üksikasjalik ülevaade Euroopa Parlamendi varasemate heakskiidu andmise otsuste suhtes võetud järelmeetmete kohta.

[1] ELT L 71, 14.3.2008.

[2] ELT C 273, 13.11.2009, lk 1.

[3] ELT C 269, 10.11.2009, lk 1.

[4] ELT C 273, 13.11.2009, lk 122.

[5] EÜT L 248, 16.9.2002, lk 1.

[6] Euroopa läbipaistvuse algatus.

[7] Korrigeeritud assigneeringute kasutusmäär oli 98,1 %: Regioonide Komitee assigneeringud kogusummas 93 miljonit eurot hõlmavad sihtotstarbelisi tulusid Euroopa Majandus- ja Sotsiaalkomiteelt 2008. aastal saadud 10,7 miljoni eurose makse kujul, mis tehti eesmärgiga tagada, et Regioonide Komitee saaks maksta Euroopa Majandus- ja Sotsiaalkomitee osa hoonete rentimise tasust koos Regioonide Komitee osaga ühe maksena. Renditasu maksti 2009. aastal. Regioonide Komitee assigneeringud, mida on korrigeeritud vastavalt 10,7 miljoni eurosele institutsioonidevahelisele tehingule, olid 82,4 miljonit eurot, ning Regioonide Komitee korrigeeritud assigneeringute kasutusmäär 2008. aastal oli 98,1 %.

--------------------------------------------------